Die 2de Régiment Étranger de l'Infanterie, die 13de Demi Brigade de la Légion Étrangère, die 3de Régiment Étranger de l'Infanterie en die 1ste Régiment Étranger de Cavalerie het in 1946 in Indo-China aangekom. Na 'n kort rukkie is hierdie eenhede versterk deur 'n nuwe soort eenheid vir die Franse Vreemdelegioen, nl. die valskermspringer. Die Legioen was tot 1954 aanwesig en het deelgeneem aan verskeie gevegte en veldtogte. Dit het in hierdie tyd effektiewelik oor ongeveer 30 000 man beskik, waarvan die meeste van Duitse afkoms was, wat 'n logiese effek was na die nederlaag van die Duitsers in Europa in 1945. Veterane van beide kante het dikwels hul toevlug tot die Franse Vreemdelegioen geneem. In Phu Tong Hoa en Điện Biên Phủ het die Legioen altesaam 300 offisiere verloor, waaronder 4 korpskommandante en meer as 11 000 onderoffisiere en soldate. Die veldtog in Indo-China is die dodelikste tot nog toe waaraan die legioen deelgeneem het. Tydens die wanhopige einde van die Slag om Điện Biên Phủ het die valskermsoldate van die legioen die hoofdeel van die vrywilligers uitgemaak wat met 'n valskerm neergelaat is ten einde die posisies wat eintlik nie meer gered kon word nie, te versterk.